《题赵魏公秋林晓行画卷》
明代·全思诚

王孙爱画心独苦，下笔天机妙今古。
凉风萧萧凉日落，蹇驴载我出林莽。
黄叶打头秋满身，青山对面如故人。
不须觅句灞桥雪，何用旅食京华春。
忆昔玉堂供奉日，一二词臣同夜直。
青绫被冷露华浓，金莲烛残河汉没。
鸡栖树底声喔喔，鹤立螭坳望珠箔。
凫緌散乱不成双，归老林泉有余乐。
临风掩卷老泪落，此画此人那可作。

作者简介：全思诚，明代官员。字希贤，号文达，华亭（今上海松江）人。博雅弘粹，少负文名，官至文华殿大学士，洪武中以耆儒由学正徵授文华殿大学士固辞，赐归。书法古劲，有笔谏风度。